
[bookmark: _GoBack]PËR KRIJIMIN, ORGANIZIMIN DHE FUNKSIONIMIN E QENDRËS RAJONALE TË INOVACIONIT TË INSTITUTIT EVROPIAN TË TEKNOLOGJISË DHE INOVACIONIT PËR LËNDËT E PARA (EIT RAWMATERIALS REGIONAL INOVATION CENTER)

Në mbështetje të nenit 100 të Kushtetutës dhe të neneve 6 e 18, të ligjit nr. 90/2012, “Për organizimin dhe funksionimin e administratës shtetërore”, me propozimin e zëvendëskryeministrit dhe ministër i Infrastrukturës dhe Energjisë, Këshilli i Ministrave

VENDOSI:

I. DISPOZITA TË PËRGJITHSHME
1. Krijimin, organizimin dhe funksionimin e Qendrës Rajonale të Inovacionit të Institutit Evropian të Teknologjisë dhe Inovacionit për Lëndët e Para (EIT RawMaterials Regional Inovation Center) (në vijim “Qendra”), si person juridik publik buxhetor, në varësi të ministrit përgjegjës për minierat dhe industrinë (në vijim “ministri”), me seli në Elbasan.
2. Qendra financohet nga:
a) buxheti i shtetit;
b) donacione të subjekteve fizike dhe/ose juridike, nga sektori privat, vendas dhe/ose i huaj, në përputhje me kuadrin ligjor në fuqi;
c) burime nga palë të treta, të destinuara për programin e veprimeve të Qendrës nga fonde të institucioneve ndërkombëtare të shteteve të veçanta dhe të organizatave të ndryshme, në përputhje me legjislacionin në fuqi.
3. Qendra ka si mision koordinimin e veprimtarisë lidhur me inovacionin dhe zhvillimin në sektorin e lëndëve të para, në bashkëpunim me Institutin Evropian të Teknologjisë dhe Inovacionit për Lëndët e Para (në vijim “EIT RawMaterials”).
4. Qendra e ushtron veprimtarinë e saj në këto fusha përgjegjësie: 
a) mbështetja e koordinimit në nivel kombëtar e rajonal për menaxhimin efektiv të burimeve të lëndëve të para minerare dhe përpunimit të tyre;
b) nxitja e rritjes së inovacionit në sektorin e lëndëve të para;
c) ofrimi i trajnimit dhe mendësisë sipërmarrëse për arsimin e lartë, arsimin profesional, për të mundësuar përgatitjen e një stafi të kualifikuar për këtë sektor dhe duke kufizuar largimin e të rinjve nga vendi;
ç) nxitja e zhvillimit të bizneseve, forcimi i industrisë nxjerrëse dhe përpunuese në Shqipëri, futja e teknologjive të gjelbra, sigurimi i licencës sociale për të vepruar, me qëllim rritjen e furnizimit me lëndë të parë nga Shqipëria në tregun evropian.
5. Qendra e zhvillon veprimtarinë e saj në përputhje me legjislacionin vendas dhe bazuar në standardet e përcaktuara nga EIT RawMaterials për RIS HUB, nëpërmjet grupit ndërinstitucional të punës, i cili funksionon si një platformë katërpalëshe për sektorin e lëndëve të para, me përfaqësues nga institucionet shtetërore përkatëse, shoqëritë që ushtrojnë aktivitetin në industri, bota akademike dhe shoqëria civile. Përbërja, detyrat e grupit të punës dhe masa e shpërblimit të tij përcaktohen me urdhër të Kryeministrit.
6. Standardet teknike, mënyra e operimit dhe e raportimit përcaktohen në bashkëpunim me EIT RawMaterials, ndërsa veprimtaria administrative e qendrës mbikëqyret, rregullohet dhe miratohet nga ministria përgjegjëse, sipas përcaktimeve të legjislacionit në fuqi.
II. PËRGJEGJËSITË FUNKSIONALE TË QENDRËS 
1. Qendra ka përgjegjësitë funksionale të organizojë punën:
a) për promovimin e veprimtarisë në fushën minerare dhe të industrisë;
b) për nxitjen e bashkëpunimit mes aktorëve të helikës së katërfishtë (qeverisje qendrore dhe vendore, akademi, biznes dhe shoqëri civile) në fushën e lëndëve të para;
c) për të kontribuuar në krijimin e kurrikulave të përshtatshme për arsimin e lartë dhe arsimin profesional dhe edukimin gjatë gjithë jetës e ofrimin e trajnimeve dhe mundësive për të përgatitur staf të kualifikuar për sektorin, si dhe promovimin e sektorit të lëndëve të para;
ç) për të kontribuuar në thithjen e trurit dhe parandalimin e largimit të tij;
d) për të kontribuuar në fuqizimin dhe modernizimin e industrisë nxjerrëse dhe përpunuese të lëndëve të para;
dh) për të kontribuuar në prezantimin e teknologjisë së gjelbër dhe zhvillimin e sektorit, me qëllim rritjen e furnizimit me burime të para nga Shqipëria për tregun evropian;
e) për të lehtësuar sigurimin e fondeve në nivel rajonal në mbështetje të aktiviteteve të sipërcituara.
III. ORGANIZIMI DHE FUNKSIONIMI I QENDRËS
1. Qendra e ushtron dhe e shtrin veprimtarinë e saj në të gjithë territorin e Republikës së Shqipërisë dhe organizohet në nivel qendror. Qendra mund ta shtrijë aktivitetin edhe në nivel rajonal.
2. Qendra drejtohet nga drejtuesi i saj, i cili organizon dhe drejton të gjithë veprimtarinë e saj, përfaqëson qendrën në marrëdhënie me të tretët dhe përgjigjet përpara ministrit. 
3. Drejtuesi i Qendrës emërohet, lirohet dhe shkarkohet nga ministri. Drejtuesi i Qendrës duhet të plotësojë kriteret e mëposhtme:
a) të jetë shtetas shqiptar apo i huaj, sipas parashikimeve të legjislacionit në fuqi për të huajt;
b) Të ketë zotësi të plotë për të vepruar;
c) të ketë diplomë të nivelit 7 të Kornizës Shqiptare apo Evropiane të Kualifikimeve në fusha studimi që lidhen me shkencat sociale, inxhinierike, juridike, ekonomike;
ç) të ketë përvojë pune jo më pak se 10 (dhjetë) vjet, ku 5 (pesë) prej tyre në fushën e ekspertizës dhe/apo të administrimit publik;
d) të mos jetë i dënuar me vendim të formës së prerë për kryerjen e një vepre penale; 
dh) ndaj tij të mos jetë marrë masë disiplinore e largimit nga puna, që nuk është shuar sipas legjislacionit në fuqi;
e) të mos ketë konflikt interesi në ushtrimin e detyrës.
4. Drejtuesi i Qendrës shkarkohet nga detyra kur: 
a) dënohet me vendim gjyqësor të formës së prerë për kryerjen e një krimi apo për kryerjen e një kundërvajtjeje penale me dashje;
b) kryen shkelje të rënda gjatë detyrës;
c) nuk përmbush objektivat strategjikë të institucionit; 
ç) ka performancë të dobët në ushtrimin e detyrës.
5. Drejtuesi i Qendrës lirohet nga detyra kur:
a) plotëson kushtet për pensionin e plotë të pleqërisë;
b) deklarohet i paaftë për punë nga komisioni kompetent mjekësor;
c) ristrukturohet institucioni;
ç) gjendet në një situatë konflikti të vazhdueshëm interesi;
d) jep dorëheqjen nga detyra. 
6. Marrëdhëniet e punës së drejtuesit të Qendrës, nëpunësve dhe punonjësve administrativë mund të jenë me kohë të plotë ose të pjesshme dhe rregullohen në bazë të dispozitave të Kodit të Punës. Qendra punëson pranë strukturave të saj staf ekspertësh teknikë me eksperiencë në fushën e lëndëve të para në sektorin publik, privat apo akademik, të cilët përzgjidhen në bazë të kritereve teknike të përcaktuara apo sipas karakteristikave të projekteve që do të menaxhohen, në bashkëpunim me EIT RawMaterials. 
7. Përveç stafit teknik të përhershëm, Qendra kur e sheh të arsyeshme, për të realizuar misionin dhe objektivat e saj, mund të angazhojë specialistë të jashtëm, me kontratë shërbimi.
8. Qendra, në zbatim të misionit, fushave të përgjegjësisë dhe përgjegjësive funksionale të saj, kryen këto detyra: 
a) ngre strukturën e nevojshme në mbështetje të programit të veprimtarive të bashkërenduara me EIT RawMaterials;
b) përgatit objektivat e planit të punës në bashkëpunim me komitetin ndërinstitucional dhe ministrinë e linjës;
c) përgatit raportet vjetore për aktivitetin e Qendrës, si dhe i publikon e shpërndan ato;
ç) përgatit raportet për EIT RawMaterials dhe ministrin; 
d) vlerëson dhe kontribuon në rishikimin e bazës ligjore për të reflektuar në legjislacionin përkatës kërkesat e standardit global EIT RawMaterials, si dhe për të evidentuar pengesat e ndryshme për zbatimin e tij; 
dh) identifikon burime të qëndrueshme të financimit për zbatimin e planit kombëtar, si dhe i monitoron ato;
e) ndjek një strategji komunikimi dhe informimi, në bashkëpunim me EIT RawMaterials dhe ministrinë përgjegjëse;
ë) ndërmerr veprimet e nevojshme për ngritjen e kapaciteteve/trajnimin e punonjësve të helikës së katërfishtë, ku përfshihet edhe media, si dhe grupeve të interesit të lidhura me sektorin e lëndëve të para;
f) ndërmerr veprimet e nevojshme për trajnimin e punonjësve të Qendrës, në përputhje me programin dhe objektivat e përcaktuara në bashkëpunim me EIT RawMaterials;
g) raporton para grupit ndërinstitucional të punës, në mënyrë periodike, për ecurinë e realizimit të veprimtarive të programit;
gj) koordinon veprimtarinë e inovacionit dhe zhvillimit të industrive të lëndëve të para dhe materialeve;
h) evidenton dhe realizon projekte të ndryshme që lidhen me fushën e lëndëve të para;
i) identifikon nevojat dhe prioritizimin për sektorët e industrive, me qëllim për të mbështetur zhvillimin e tyre në standardet më të mira dhe asistencës në aplikimet për projekte dhe iniciativa;
j) ndërmerr veprimet e nevojshme për rritjen e ndërgjegjësimit të operatorëve, institucioneve dhe organizatave shqiptare dhe për inkurajimin e pjesëmarrjes të tyre në aktivitetet EIT RawMaterials përmes organizimit të eventeve të përbashkëta, të fokusuar në sektorin e lëndëve të para në Shqipëri; 
k) ndërmerr veprimet e nevojshme për promovimin e iniciativave, sipas sektorëve nëpërmjet organizimit të aktiviteteve, shkencore, workshop-eve, seminareve dhe takimeve të niveleve të ndryshme;
l) ndërmerr aktivitete të përbashkëta me EIT RawMaterials për të nxitur sipërmarrjen dhe aftësitë sipërmarrëse dhe inovative midis specialistëve, studentëve dhe promovimin e arsimit STEM (shkenca, teknologji, inxhinieri, matematikë) për të zhvilluar aftësitë për të ardhmen për nevojat e industrisë së lëndëve të para në Shqipëri dhe potencialisht në rajon;
ll) jep asistencë për arritjen e standardeve më të larta, teknike, teknologjike, të sigurisë dhe të operimit në industrinë e lëndëve të para;
m) zhvillon dhe forcon bashkëpunimin ndërmjet EIT RawMaterials dhe ekosistemeve shqiptare të inovacionit, duke përfshirë rritjen e ndërgjegjësimit për të kontribuar në krijimin e një brezi të ri sipërmarrësish dhe novatorësh shqiptarë në sektorin e lëndëve të para në Shqipëri, si dhe rritjen e pjesëmarrjes së aktorëve shqiptarë në aktivitetet e komunitetit të EIT RawMaterials;
n) ndërmerr veprimet e nevojshme për sigurimin e ekosistemit shqiptar të inovacionit me informacionin përkatës për aktivitetet aktuale dhe të ardhshme të EIT RawMaterials dhe mundësitë e tjera të sektorit të lëndëve të para;
nj) nxit dhe mbështet inovacionin në çdo industri, promovimin dhe implementimin e metodave tacite dhe implicite, tipike për ekonominë, bazë e të cilave janë bizneset e vogla dhe të mesme në të gjithë vendin dhe në rajon, koordinimin e këtyre veprimtarive me qendrat VET dhe të tjera institute dhe institucione të edukimit profesional në vend dhe në rajon;
o) ndërmerr veprimet e nevojshme për lehtësimin e integrimit të aktiviteteve në vend dhe rajon për të gjitha programet e EIT RawMaterials;
p) promovon dhe shpërndan informacione rreth vizionit dhe misionit të EIT RawMaterials;
q) mbikëqyr projektet e EIT RawMaterials RIS Hub, sipas standardeve të EIT RawMaterials, për menaxhimin dhe raportimin në mënyrë profesionale;
r) harton dhe administron një plani veprimi dhe krijon regjistrin/ bazën e të dhënave;
rr) evidenton detyrimet apo nevojat që burojnë nga zbatimi i SKZHI-së, strategjisë për specializimin inteligjent (S3) dhe strategjive të tjera sektoriale e ndërsektoriale, si dhe mbështet ministrinë ose institucionet e tjera përgjegjëse, në përputhje me fushat e tyre të përgjegjësisë;
s) ndërmerr veprimet e nevojshme për shkëmbimin e ndërsjellë në kohë të informacionit, eksplorimin e sinergjive dhe komplementariteteve të duhura midis aktiviteteve të EIT RawMaterials dhe programeve dhe nismave kombëtare shqiptare, duke përfshirë gjithashtu programet dhe iniciativat e zonës së Ballkanit Perëndimor, si instrumenti për paraanëtarësimin dhe financimet e mundshme nga fonde kombëtare, rajonale ose të BE-së për sektorin e lëndëve të para;
sh) çdo detyrë tjetër në përputhje me misionin, fushat e përgjegjësive dhe përgjegjësitë funksionale të saj.
9. Qendra raporton në çdo mbledhje të grupit ndërinstitucional të punës dhe çdo vit, në mënyrë periodike, përgatit informacion me shkrim për Kryeministrin për ecurinë e realizimit të programit të veprimeve dhe të raportit vjetor.
10. Qendra, për të realizuar misionin dhe objektivat e saj, bashkëpunon dhe bashkërendon veprimtarinë me grupin ndërinstitucional të punës, EIT RawMaterials dhe me institucione të tjera, publike dhe/ose private, me grupet e interesit, shoqërinë civile, akademinë, median vendase dhe/ose të huaj. 
11. Struktura dhe organika e qendrës miratohet me urdhër të Kryeministrit, sipas përcaktimeve në legjislacionin në fuqi për organizimin dhe funksionimin e administratës shtetërore.
12. Rregullorja që përcakton metodat e brendshme të punës dhe sjelljen e personelit të qendrës miratohet nga ministri, me propozimin e drejtuesit të qendrës. Pjesë e kësaj rregulloreje janë edhe funksionimi i grupit ndërinstitucional të punës. 
13. Qendra ka stemën, logon dhe vulën e saj zyrtare. Stema e qendrës përbëhet nga stema e Republikës së Shqipërisë, me shënimet “Republika e Shqipërisë, Ministria e Infrastrukturës dhe Energjisë, Qendra Rajonale e Inovacionit e Institutit Evropian të Teknologjisë dhe Inovacionit për Lëndët e Para”, në përputhje me përcaktimet e vendimit të Këshillit të Ministrave për mënyrën e përdorimit të stemës së Republikës së Shqipërisë. 
14. Vula e Qendrës ka formën dhe elementet e përcaktuara në vendimin e Këshillit të Ministrave për rregullat e prodhimit, administrimit, kontrollit dhe ruajtjes së vulave zyrtare. 
15. Qendra mund të përdorë si shtesë dhe logon dhe markën e EIT RawMaterials, duke respektuar linjat guidë të EIT RawMaterials për përdorimin e tyre. Vulat prodhohen, administrohen dhe ruhen në përputhje me legjislacionin në fuqi.
IV. DISPOZITA KALIMTARE DHE TË FUNDIT
1. Efektet financiare, që rrjedhin nga zbatimi i këtij vendimi, përballohen nga buxheti i shtetit, nëpërmjet Ministrisë së Infrastrukturës dhe Energjisë.
2. Ngarkohen Ministria e Infrastrukturës dhe Energjisë dhe Qendra Rajonale të Inovacionit të Institutit Evropian të Teknologjisë dhe Inovacionit për Lëndët e Para (EIT RawMaterials Regional Inovation Center) për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Belinda Balluku

